Piše: PolitikaPlus

SDP je u rasulu, no bivša potpredsjednica stranke Milanka Opačić još ne kani napustiti stranku, tako barem kaže, no upozorava da bi bilo bolje da SDP - zbog sebe samog ne zaziva izbore - doživjet će debakl.

"Očito je da rukovodstvo nema uvid u to što se događa u stranci ili ne žele imati. Mislim da je Zdravko Ronko dobro ciljao na pravi problem, a to je da više nema interesa stranke nego ima samo osobnih interesa, svatko sebe vidi ili u Europskom parlamentu, ili sutra na listi. SDP je stranka koja je u zadnjih godinu i pol izgubila više od 10 posto svog potencijala. Stranka se poprilično raspala na terenu, a nama se raspao klub zastupnika. Onaj tko to ne vidi, doista ne vidi u kojem se problemu nalazi SDP. U ovom trenutku SDP nije spreman za izbore i doživjet će, po meni, totalni debakl. Bilo bi nam bolje da te izbore u ovom trenutku, isključivo zbog sebe, ne zazivamo', kazala je Opačić u razgovoru za tportal.

Prema tvrdnjama nekih, Davor Bernardić i vrh stranke traže izbore kako bi nakon njih sklopili veliku koaliciju s HDZ-om. Takav stav ima i Ronko te je kazao da će baš zbog toga podržati Vladu Andreja Plenkovića, a Opačić kaže da je ta Ronkova izjava malo krivo protumačena.

"To nije velika Ronkova ljubav prema HDZ-u jer ako se netko tukao s HDZ-om u Slavoniji, onda je to Zdravko Ronko. To je njegova želja da zaustavi projekt Davora Bernardića, a to je da ima stranku od 15 posto, da ima svoje prijatelje i one koji mu se neće suprotstavljati u klubu zastupnika i da s njima onda ide u veliku koaliciju s HDZ-om. Podržala bih veliku koaliciju u onom trenutku kada bi SDP imao 35 posto potpore pa bismo bili al pari s HDZ-om. Ali ako imate 15 posto, a moglo bi tako biti za mjesec-dva, onda je to situacija u kojoj će SDP nestati".



Ona za sada ostaje u stranci: "Već zadnjih godinu i pol, otkada je Bernardić rekao da nikoga od nas bivših ministara ne treba i da trebamo šutjeti, a ja sam čak dobila i opomenu pred isključenje, moj status je takav da nikome u SDP-u ne trebam. Ja ću se, dok god budem smatrala da je to moguće, boriti za neke promjene unutar SDP-a. Nadam se da će i ljudi u rukovodstvu shvatiti da bez SDP-a oni samima sebi ne znače puno".